Document ID: 32004R1409

KOMMISSIONENS FORORDNING (EF) Nr. 1409/2004
af 2. august 2004
om ændring af forordning (EF) nr. 1159/2003 om gennemførelsesbestemmelser for produktionsårene 2003/04, 2004/05 og 2005/06 for indførsel af rørsukker i forbindelse med visse toldkontingenter og præferenceaftaler og om ændring af forordning (EF) nr. 1464/95 og (EF) nr. 779/96
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker (1), særlig artikel 22, stk. 2, artikel 26, stk. 1, artikel 38, stk. 6, artikel 39, stk. 6, og artikel 41, stk. 2,
under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT (2), særlig artikel 1, og
ud fra følgende betragtninger:
(1)
De første måneders erfaringer med anvendelsen af Kommissionens forordning (EF) nr. 1159/2003 (3) viser, at de fælles forvaltningsbestemmelser i samme forordning bør forbedres.
(2)
For at gøre det lettere at opfylde de forpligtelser, der er fastsat i protokol 3 om AVS-sukker (stater i Afrika, Vestindien og Stillehavet) knyttet til bilag V til AVS-EF-partnerskabsaftalen, der blev undertegnet den 23. juni 2000 i Cotonou (4), og i aftalen mellem Det Europæiske Økonomiske Fællesskab og Republikken Indien om rørsukker (5), bør bestemmelserne om sikkerhedens størrelse i forbindelse med licenser og om leveringsperiodens begyndelsesdato ændres.
(3)
For at sikre en effektiv forvaltning af indførslerne i forbindelse med de pågældende kontingenter eller aftaler er det nødvendigt at indføre en mekanisme, der ansporer de erhvervsdrivende til hurtigt at returnere licenser, som de ikke vil udnytte, til det udstedende organ, for at de uudnyttede mængder kan blive genanvendt.
(4)
Desuden må der ugentligt kunne træffes foranstaltninger, som gør det muligt for Kommissionen at foretage beregninger vedrørende de udstedte licenser og underrette medlemsstaterne og interesserede erhvervsdrivende om situationen i forbindelse med hvert kontingent eller hver leveringsforpligtelse.
(5)
Forordning (EF) nr. 1159/2003 bør ændres i overensstemmelse hermed.
(6)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
I forordning (EF) nr. 1159/2003 foretages følgende ændringer:
1)
I artikel 2 indsættes som litra k):
»k)
»arbejdsdag«: Kommissionens arbejdsdag«.
2)
I artikel 4 foretages følgende ændringer:
a)
Stk. 2 affattes således:
»2. Sikkerheden for licenserne er pr. 100 kg af den sukkermængde, der er anført i licensens rubrik 17:
-
0,30 EUR for særligt præferencesukker og CXL-indrømmelsessukker
-
2 EUR for præferencesukker AVS-Indien.«
b)
Stk. 3, andet afsnit, affattes således:
»Uanset første afsnit gælder det, at når den øvre grænse for forpligtelsen til at levere præferencesukker AVS-Indien i en given leveringsperiode er nået for et af udførselslandene, kan licensansøgninger for den følgende leveringsperiode for det pågældende land indgives otte uger før den første dag i det pågældende produktionsår.«
c)
Som stk. 5 og 6 indsættes følgende:
»5. Uanset artikel 35, stk. 2, i forordning (EF) nr. 1291/2000 gælder følgende:
a)
hvis licensen returneres til det udstedende organ inden for de 60 første dage af licensens gyldighedsperiode, nedsættes den sikkerhed, der fortabes, med 50 %
b)
hvis licensen returneres til det udstedende organ fra den 61. dag i licensens gyldighedsperiode og indtil 15 dage efter gyldighedsperiodens ophør, nedsættes den sikkerhed, der fortabes, med 25 %.
6. Medmindre andet følger af mængdemæssige begrænsninger af de leveringsforpligtelser, der er fastlagt efter artikel 9, og af de kontingenter, der er omhandlet i artikel 16 og 22, kan de mængder, der er angivet i licenser, som er returneret i henhold til stk. 5, tildeles på ny. Samtidig med de ugentlige oplysninger om mængde, jf. artikel 5, stk. 1, meddeler medlemsstaterne Kommissionen de mængder, for hvilke der er returneret licenser siden den sidste meddelelse herom.«
3)
Artikel 5 affattes således:
»Artikel 5
1. Importlicensansøgninger kan indgives hver uge fra mandag til fredag. I ansøgningerne skal det angives, hvilket produktionsår eller hvilken leveringsperiode de vedrører. Senest den første arbejdsdag i den følgende uge meddeler medlemsstaterne Kommissionen, hvilke mængder hvidt sukker eller råsukker, i givet fald udtrykt som hvidt sukker, der er indgivet importlicensansøgninger for i den foregående uge, med angivelse af produktionsår og mængder pr. oprindelsesland.
2. Kommissionen beregner hver uge, hvilke mængder der er ansøgt om importlicens for.
3. Hvis de mængder, der ansøges om, er lig med eller overstiger mængden for den leveringsforpligtelse for det pågældende land, der er fastsat i henhold til artikel 9 for præferencesukker AVS-Indien, eller det pågældende kontingent for særligt præferencesukker eller for CXL-indrømmelsessukker begrænser Kommissionen i givet fald udstedelsen af licenser for de ansøgte mængder i forhold til den disponible mængde og/eller meddeler medlemsstaterne, at grænsen er nået.
4. Hvis beregningen i stk. 2 viser, at der i forbindelse med leveringsforpligtelserne for præferencesukker AVS-Indien eller med kontingenterne for særligt præferencesukker eller for CXL-indrømmelsessukker, for hvilke grænsen allerede er nået, fortsat er disponible sukkermængder, underretter Kommissionen medlemsstaterne om, at denne grænse ikke længere er nået.
5. Licenserne udstedes den tredje arbejdsdag efter den dag, hvor den i stk. 1 omhandlede meddelelse blev givet, medmindre Kommissionen inden da har truffet foranstaltninger som omhandlet i stk. 3.
6. Sammen med den i stk. 1 omhandlede meddelelse giver medlemsstaterne Kommissionen for hvert kontingent eller hver leveringsforpligtelse og for hvert oprindelsesland meddelelse om, hvilke mængder sukker der er blevet udstedt importlicenser for i den foregående uge.«
4)
I artikel 7, nr. 1), udgår litra a).
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. august 2004.

Labels: 3
17